सच्चाई यह है कि भारत में सभी भाषाओं में आपसी संवाद की कमी है। एक तरफ गैर-हिंदी भाषाओं का हिंदी से संवाद नहीं है, वहीं दूसरी तरफ स्वयं सरकारी हिंदी व बुद्धिजीवियों की हिंदी ने स्वयं को अपने क्षेत्र की लोकभाषाओं से काट लिया है। इस वजह से उसकी समृद्धि रुक गई है। ज्ञान की भाषा के रूप में भी भारतीय भाषाओं में संवाद की काफी कमी है। अंग्रेजी की सामान्य पुस्तकें हिंदी में अनुदित हो जाती हैं लेकिन तमिल, मलयालम, गुजराती आदि की कई कालजयी रचनाओं का हिंदी अनुवाद अभी तक नहीं हो पाया है। यही स्थिति कला, संस्कृति, फिल्म आदि क्षेत्रों की है। हिंदी तथा अन्य भाषाएं सीधे अंग्रेजी से संवाद स्थापित करने की जुगत में हैं। भारतीय भाषाओं से संवाद में उनकी कोई दिलचस्पी नहीं है। यह स्थिति बड़ी भारतीय भाषाओं की है। यह अनोखा तथ्य है कि छोटी भाषाओं और बोलियों का स्थान अंग्रेजी नहीं, भारत की ही बड़ी भाषाएं ले रही हैं। इसलिए हमें दो स्तरों पर लड़ाई लडऩी है- बड़ी भारतीय भाषाओं द्वारा छोटी भारतीय भाषाओं और बोलियों को बचाना है और भारतीय भाषाओं में आपसी संवाद को बढ़ाना है। हिंदी समर्थक तमिल, बांग्ला, गुजराती और पूर्वोत्तर की भाषाएं सीखेंगे तो इन भाषाओं के बोलने वालों के मन में हिंदी के प्रति सद्भाव बढ़ेगा।